google/wiki40b huggingface dataset:
Attila (sarjakuvahahmo)

Attila on belgialaisen käsikirjoittaja Maurice Rosyn ja sveitsiläisen piirtäjä Deribin luoma sarjakuva puhuvasta koirasta, joka toimii salaisena agenttina.  
Attila on sveitsiläisten viranomaisten teknologian avulla hyvin älykkääksi kehittämä bulldoggi, joka koirana on helppo soluttautua rikollisten keskuuteen. Muuten Attila ajaa autoa, tupakoi ja kulkee kahdella jalalla. 
Attilaa julkaistiin Spirou-lehdessä vuosina 1967–1973 sekä neljänä albumina. Myös Maurice Kornblum osallistui Attila-tarinoiden kirjoittamiseen.

Attila suomeksi

Attila-tarinoista ovat ilmestyneet suomeksi Ruudussa Koiran ammatti ja Vanhassa linnassa vuosina 1973–1974 sekä Salaperäinen Z 14 vuonna 1975 ja Casimirin perintö Non Stopissa vuonna 1975. Koiran ammatti ilmestyi myös Trumf-albumina vuonna 1974 nimellä Viekas vainukoira. Vuonna 2017 Otava julkaisi kokoelman, joka sisältää edellisten lisäksi kaksi lyhyttä tarinaa.
Clara

Clara (1738 Intia – 14. huhtikuuta 1758 Lontoo) oli 1700-luvulla tunnetuksi tullut intiansarvikuononaaras, joka 17 vuoden ajan kiersi näyttelyeläimenä eri puolilla Eurooppaa. Claraa esiteltiin Välimeren maissa, Keski-Euroopassa sekä Brittein saarilla, pohjoisimmillaan se oli näytteillä Tanskassa.
Itä-Intian kauppakomppanian johtaja Jan Albert Sichterman otti Claran hoiviinsa vain kuukauden ikäisenä Bengalissa vuonna 1738, kun paikalliset metsästäjät olivat tappaneet sen emon. Vuonna 1741 Clara saapui Rotterdamiin ja kahta vuotta myöhemmin sitä alettiin esittelemään myös muualla. Clara tuli nopeasti tunnetuksi ympäri Eurooppaa ja se esiintyy lukuisissa rokokoo-aikakauden taideteoksissa ja piirustuksissa. Clara kuoli vuonna 1758 Lontoon Lambethissa.
Sommitelma

Sommitelma viittaa muotojen ja värien ryhmittelyyn tietyssä teoksessa, joskin yleisemmin käytetään sanaa sommittelu. Sommitelma-nimisiä teoksia on olemassa, esimerkiksi Birger Carlstedtilla, Vasili Kandinskilla ja Piet Mondrianilla. Teosnimenä voi olla myös vaikkapa Kubistinen sommitelma tai jonkin värin mukaan nimetty sommitelma. Tunnettu on James McNeill Whistlerin vuonna 1871 äidistään maalaama muotokuva, jolle hän antoi nimen Harmaan ja mustan sommitelma (Arrangement in Grey and Black). Whistler nimesi monia muitakin muotokuviaan milloin harmaan ja mustan sommitelmiksi, milloin taas pinkin ja valkoisen sommitelmaksi.
Piitimen rovastikunta

Piitimen rovastikunta (ruots. Pite kontrakt) on Ruotsin kirkon Luulajan hiippakunnan rovastikunta.
USS Pope (DE-134)

Palveluskäyttö

Bermudalla järjestettyjen koeajojen päätyttyä alus suojasi ensimmäisen saattueensa Casablancaan 23. syyskuuta 1943 ja kaksi saattuetta Välimerelle. Alus liitettiin TG21.12:een eli saattuetukialus USS Guadalcanalin ympärille koottuun sukellusveneidentorjuntaosastoon. Alus upotti osastonsa mukana 9. huhtikuuta 1944 Saksan laivaston sukellusveneen U-515:n Ranskan Marokon rannikolla ja se valtasi 4. kesäkuuta U-505:n Cape Blanchen länsipuolella. Alus jatkoi palvelustaan osaston mukana Atlantilla ja Karibialla Euroopan sotatoimien loppumiseen saakka. Se upotti 24. huhtikuuta 1945 U-546:n.
Sotatoimien päätyttyä Pope ja USS Pillsbury saattoivat Pohjois-Atlantilla antautuneen U-858:n Cape Mayhin, jonka jälkeen se saattoi saattueen Atlantin poikki. Palattuaan Yhdysvaltoihin alus oli USS Solomonsin lentotukialusosaston lentäjien pelastusaluksena Norfolkin ja Mayportin edustalla, mistä vapauduttuaan sen palveluksesta poisto aloitettiin. Alus poistettiin palveluksesta 17. toukokuuta 1946 Green Cove Springsissä Floridassa ja se liitettiin Atlantin reserviosastoon. Se myytiin romutettavaksi 1970.
Kustaa Jussila

Kustaa Aadolf Jussila (8. lokakuuta 1879 Orivesi – 9. helmikuuta 1964 Hämeenlinna) oli Isänmaallisen kansanliikkeen kansanedustaja Hämeen läänin eteläisestä vaalipiiristä vuosina 1936–1938.
Jussila oli talousneuvos vuodesta 1950. Hän työskenteli vuodesta 1923 lähtien maanviljelijänä Vanajassa. Hän nousi Vanajan kunnanvaltuustoon ja vuonna 1936 eduskuntaan, jossa hän toimi Suuren valiokunnan jäsenenä.
Jussila oli vuodesta 1909 naimisissa Hilja Tiirikkalan kanssa. Hän kuoli Hämeenlinnassa 84-vuotiaana.
Jeremy Leggett

Leggettin mielipiteitä

Leggettin mukaan 90 % liikenteestä kulkee öljyllä ja 95 % tavaroista ja elintarvikkeista on tuotettu öljyn avulla. Hänen mukaansa hiilidioksidi vangitsee lämpöä ilmakehään ja öljy on rajallinen luonnonvara ja loppuu. Öljynetsijät olivat käyneet maailman läpi jo 1960-lukuun mennessä. 65 maasta, jossa oli löydetty öljyä vuonna 2005 yli 60 oli ohittanut löytöjen ja 49 tuotannon lakipisteen. ASPO:n Association for the Study of Peak Oil mukaan kaiken öljyn ja kaasun huippu saavutetaan vuonna 2015.
Leggettin mukaan sijoittajan on nykypäivänä vaikea löytää uusiutuvaa energiaa vastaavia kasvunäkymiä muualta.
Kalaton (Asikkala, Kurhila)

Maantietoa

Lammen pinta-ala on 0,9 hehtaaria, se on 150 metriä pitkä ja 100 metriä leveä. Lammella ei ole kartan mukaan saaria.  Sen rantaviivan pituus on 400 metriä.

Vesistösuhteet

Lampi sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Päijänteen alueella (14.22), jonka Äiniönjoen valuma-alueeseen (14.222) se kuuluu. Lammen vedenpinnan korkeus on 153,7 metriä mpy.
Louise Stjernström

Elämäkerta

Louisen isä oli näyttelijä ja kirjailija Per Adolf Granberg. Aikansa kuuluisa kirjailija Jeanette Granberg oli Louisen sisar. Heitä oli neljä sisarusta, tyttöjä, hänen lisäkseen Hilda, Augusta, Jeanette ja Sophie, ja kaikki oppivat ammatin. Isä suoritti värjärin kisällitutkinnon Teknillisessä oppilaitoksessa, kiersi sitten maata valtion kustannuksella ja piti kotimaalauksen kursseja.
Vuodesta 1849 Louise käänsi ja kirjoitti näytelmiä salanimellä Carl Blink ja sisarensa Jeanetten kanssa nimimerkillä Georges Malméen. He myös kirjoittivat kumpikin erikseen. Louise kirjoitti vuonna 1861 viisinäytöksisen näytelmän.
Hän meni naimisiin näyttelijä Edvard Stjernströmin kanssa. Tämä oli aiemmin naimisissa Louisen sisaren kanssa, joka perusti uuden teatterin vuonna 1875. Louise osasi useita kieliä ja käänsi ja muokkasi näytelmiä. Miehensä kuoleman jälkeen hän toimi teatterin johtajana vuosina 1877-1880, ja teatterissa esitettiin pienten näytelmien lisäksi 44 suurta teosta. Teatteri oli taiteellisesti korkealla, mutta kannattavuus oli heikko, ja Stjernström uhrasi runsaasti omia varojaan teatterin toiminnalle. Hän joutui kuitenkin myymään teatterin syksyllä 1879 Ludvig Josephsonille .
Kirjoitettuaan näytelmiä kolme vuosikymmentä Louise alkoi kirjoittaa lähinnä romanttisia historiallisia muotokuvia Ruotsin historiasta. Hän elävöitti henkilöitä ihanteelliselta pohjalta ja halusi antaa ihmisille hyvää historiallista lukemista. Hän oli yksi eniten julkaissuista naiskirjailijoista 1800-luvun lopulla. Hänen viimeisen työnsä Ur livet julkaistiin vuonna 1903, kun hän oli 92-vuotias.
Henkisten kiinnostusten lisäksi Stjernström oli perehtynyt huonekalupuusepän töistä ja puun muotoilemiseen. Hän matkusteli Norrlannissa ja aloitti kotiviinin valmistamisen. Hän työskenteli myös mehiläishoitajana ja tutki kaniininjalostusta ja opetti lääkennällisten kasvien ja mausteiden keräämistä ja valmistusta. Hän asui aviomiehensä kuoleman jälkeen kolmen naimattoman tyttärensä kanssa.
Louise Stjernström on haudattu sisarensa Jeanetten, miehensä Edvardin ja Granbergien muiden perheenjäsenten kera Granbergien sukuhautaan Pyhän Johanneksen hautausmaalle Tukholmassa.
Isopalloluura

Levinneisyys

Isopalloluuraa tavataan laajalla alueella Etelä-Amerikan pohjoisosissa. Lajia on kuvattu melko yleiseksi, ja sen kannankehitys on vakaa. Se on luokiteltu elinvoimaiseksi.
Jalmari Lahdensuo

Ernst Jalmari Lahdensuo (vuoteen 1906 Lagerstedt; 20. marraskuuta 1880 Lapua – 26. heinäkuuta 1931) oli suomalainen teatterinjohtaja, teatteriohjaaja ja sanomalehtitoimittaja. Hän toimi Suomen Kansallisteatterin johtajana vuodesta 1914 vuoteen 1917 sekä kahteen otteeseen Tampereen Teatterin johtajana. Ohjaajantyölleen hän sai taiteellisia vaikutteita opiskellessaan Saksassa. Koulutukseltaan Lahdensuo oli kielten opettaja; hän suomensi uransa aikana lukuisia näytelmiä ja oopperoita.

Perhetausta ja nuoruusvuodet

Jalmari Lahdensuon vanhemmat olivat maanviljelijä Fredrik Vilhelm Lagerstedt ja Katariina Justiina Keisala. Hänen veljensä Oskari Lahdensuo ja Jalo Lahdensuo olivat Maalaisliiton kansanedustajia. Hänen puolisonsa oli laulaja Eeva Lahdensuo jonka veli oli kuoronjohtaja Heikki Klemetti.
Vuonna 1890 Jalmari Lahdensuo aloitti opinnot Vaasan Reaalilyseossa. Hän kirjoitti ylioppilaaksi 1898 ja valmistui filosofian kandidaatiksi 1904. Maisteriksi hänet vihittiin kolme vuotta myöhemmin. Hän opiskeli saksan kieltä ja kirjallisuushistoriaa myös Greifswaldissa (1901), Münchenissä (1904) ja Berliinissä (1908). Ennen teatteriuraansa Lahdensuo työskenteli Lapuan yhteiskoulun johtajana vuodesta 1905 vuoteen 1908 sekä saksan ja suomen opettajana. Hän oli myös mukana lapualaisessa harrastajateatteritoiminnassa.

Johtajavuosien jälkeen

Tampereelta Lahdensuo siirtyi vastaperustetun Suomen Näyttämöiden Liiton sihteeriksi ja toimi aikakauslehti Näyttämön päätoimittajana 1923–1925. Hän kuului myös Uuden Suomen toimituskuntaan taide- ja teatteriarvostelijana 1923–1926, lisäksi hän oli Sunnuntailiitteen toimittaja. Syksyllä 1926 Lahdensuo aloitti ohjaajana Suomalaisessa Oopperassa. Hänen ohjaustöihinsä lukeutuivat muun muassa oopperat Carmen, Orfeus ja Daniel Hjort. Vuosina 1929 ja 1930 Lahdensuo teki ohjaajavierailuja Tampereelle ja Turkuun. Syyskuussa 1929 sattuneen HL Kurun katastrofin vuoksi Tampereen Teatterin ohjelmisto pantiin uusiksi. Lahdensuo kutsuttiin teatteriin ohjaamaan keskiaikainen moraliteetti Jokamies. Hän oli ohjannut saman näytelmän jo Kansallisteatterin vuosinaan. Seuraavana keväänä hän ohjasi Tampereen Teatterille englantilaisen R. C. Sherriffin sodanvastaisen näytelmän Matkan pää.

Muuta

Jalmari Lahdensuo kokeili siipiään myös elokuvan parissa. Vuonna 1925 hän ohjasi Suomi-Filmille mykkäelokuvan Pohjalaisia. Näytelmä oli hänelle tuttu jo Kansallisteatterin ajalta. Lahdensuo kuului useita vuosia Ylioppilaskunnan Laulajiin. Hän oli mukana myös sekakuoron matkalla Saksaan ja Englantiin.
William Petty (lääkäri)

William Petty, Sir, (1623 – 1687) oli brittiläinen lääkäri, filosofi sekä talous- ja tilastotieteilijä. Hän loi käsitteen "poliittinen aritmetiikka" ja sovelsi sillä nimellä tutkimustuloksiaan taloustieteeseen.
Hänen saman niminen jälkeläisensä toimi Ison-Britannian pääministerinä 1782-1783.
Toivo Holopainen

Toivo Holopainen (16. huhtikuuta 1929 Siilinjärvi – 14. tammikuuta 2012 Vantaa) oli professori ja korkeimman hallinto-oikeuden hallintoneuvos.  
Toivo Holopainen syntyi poliisi, maanviljelijä Viljo Holopaisen ja Hanna Heiskasen perheeseen. Hänen puolisonsa vuodesta 1959 oli Sirkku Tuomi. Holopainen tuli ylioppilaaksi 1948 ja valmistui lainopin kandidaatiksi 1953. Oikeustieteen tohtoriksi hän väitteli Helsingin yliopistossa 1969. Hän toimi yliopiston konsistorinnotaarina 1953–1955, talousoikeuden assistenttina 1956–1965 ja hallinto-oikeuden vt. apulaisprofessorina, apulaisprofessorina ja professorina 1965–1988. Hän oli oikeustieteen tiedekunnan varadekaani 1975–1976 ja dekaani 1976–1984. Korkeimman hallinto-oikeuden ylimääräinen hallintoneuvos Holopainen oli 1972–1973, 1976 ja 1980 ja hallintoneuvos vuodesta 1988, mitä tehtävää hän hoiti vuoteen 1994 asti. Kirkolliskokouksen jäsen hän oli 1988–1991. Holopainen oli Helsingin yliopiston kanslerinsihteeri 1958–1961 ja 1966–1972. Hänellä oli myös useita luottamustoimia, mukaan lukien Savolaisen osakunnan kuraattorin tehtävä 1959–1961 ja inspehtorin tehtävä 1983–1987.
Kevytkola ja Mentos -purkaus

Kevytkola ja Mentos -purkaus (engl. Diet Coke and Mentos eruption, Mentos eruption, soda geyser tai Diet Coke and Mentos) on reaktio kevytkolajuoman (Diet Coke) ja Mentos-karkin välillä.

Historia

Ilmiö sai alkunsa, kun Steve Spangler loi Internet-ilmiön Denverissä KUSA-TV:ssä vuosina 2002 ja 2005. Supersuosituksi ilmiö kuitenkin tuli vasta EepyBird.com:n julkaistua ilmiöstä Internetiin viimeisteltyjä kikkailuvideoita, joita syyskuuhun 2007 mennessä oli katsottu noin 10 miljoonaa kertaa. EepyBird.com oli yksi ensimmäisistä viraalivideosivustoista, jotka onnistuivat tienaamaan rahaa videoillaan. Alkumenestyksen jälkeen Eepybird siirtyi tekemään yhteistyötä ensin Mentosin ja myöhemmin myös Coca-Colan kanssa, ja sitä pidetään nykyään yhtenä viraalimarkkinoinnin oppikirjaesimerkeistä. 
Ilmiötä on käsitelty monissa tiedettä popularisoivassa televisio-ohjelmissa. Kuuluisin on Discovery Channelilla näytettävä Myytinmurtajat (MythBusters). Idea oli Kari Byronin, joka tuli hänen ollessaan FHM-lehden kuvauksissa. Ohjelman juontajat Adam Savage ja Jamie Hyneman ryhtyivät selvittämään mysteeriä ja saivat aikaan tuloksen, joka on syy reaktioon.
19. kesäkuuta 2008 Turiba-yliopiston opiskelijat Latviassa tekivät Guinnessin maailmanennätyksen tekemällä 1911 kevytkola ja Mentos -purkausta yhtä aikaa.

Syy reaktioon

Heti kun Steve Spangler näytti televisiossa ilmiön, syntyi lukuisia erilaisia mahdottomia ja mahdollisia selityksiä, mutta pääsyy kaikkeen on Mentoksen nukleaatio. Mentos-pastillin pinnassa on pieniä kraattereita. Kun Mentos pudotetaan kevytkolapulloon, jokaiseen pieneen kraatteriin muodostuu kaasukupla, jonka hiilihappopitoinen juoma vapauttaa.
Pelkkä Mentoksen nukleaatio ei kuitenkaan ole pääsyy, vaan eri ainesosat vaikuttavat tulokseen. Hiilihappopitoisuus eli kevytkolan CO₂, aspartaami ja kofeiini sekä Mentoksen arabikumi ja liivate vaikuttavat asiaan.
Tavallisen Mentoksen ja sokerittoman välillä on kuitenkin eroa. Tavallisessa Mentoksessa on enemmän kraattereita, kun taas sokeriton on sileämpi eikä synnytä yhtä paljon kaasukuplia. Tosin sokeritonkin Mentos toimii, muttei niin hyvin.

Urbaanilegendat

Kevytkola ja Mentos -purkaus on aiheuttanut paljon erilaisia urbaanilegendoja. Yksi kuuluisimmista Internetissä levinneistä on, että jos juo pullollisen kevytkolaa ja syö Mentoksia kokonaisina, koko vatsa voi räjähtää. Myytinmurtajat Adam ja Jamie kuitenkin tutkivat asiaa ja totesivat, että vatsaan mennessään kolajuoma menettää lähes kaiken hiilihappopitoisuutensa, jolloin kokeilu korkeintaan aiheuttaa oksentamisen.
WC (rap-artisti)

Varhaiset vaiheet

William Calhoun syntyi Houstonissa Texasissa mutta muutti lapsena South Centraliin Los Angelesiin. Hän ystävystyi samasta naapustosta kotoisin olevan rap-artisti Ice Cuben kanssa ala-asteella.
Calhoun on tuottaja Crazy Toonesin isoveli.

Ura

Uransa alussa Calhoun kuului yhtyeisiin Low Profile ja WC and the Maad Circle. Ensimmäisen sooloalbuminsa The Shadiest One hän julkaisi vuonna 1998. Albumin kolme kappaletta nousivat Top-20 listalle. Hänen toinen albuminsa The Ghetto Heisman julkaistiin vuonna 2002. Tältäkin albumilta nousi yksi kappale Top-20 listalle.
Vuonna 2003 Calhoun oli mukana tekemässä peliä Def Jam Vendetta.
Calhoun kuului yhdessä Ice Cuben ja Mack 10:n kanssa Westside Connection -kollektiiviin, joka julkaisi kaksi albumia.
Joutsenon vaakuna

Joutsenon vaakuna oli Joutsenon kaupungin tunnus, jonka kuva-aihe on peräisin vanhan pitäjän sinetistä, joka puolestaan viittasi paikkakunnan nimeen.
Vaakunan selitys on ”punaisessa kentässä hopeinen kultavaruksinen joutsen siivet koholla uimassa hopeisella, aaltokoroisella tyviöllä, jossa musta aaltokoroinen hirsi”. Vaakunan on suunnitellut Gustaf von Numers, ja Joutsenon kunnanvaltuusto hyväksyi sen 12. syyskuuta ja 21. marraskuuta 1950 tekemillään päätöksillä. Sisäasiainministeriö vahvisti vaakunan käyttöön 2. tammikuuta 1951. Vaakuna jäi epäviralliseksi kotiseutuvaakunaksi 2009 Joutsenon liityttyä osaksi Lappeenrannan kaupunkia.
Flightradar24

Flightradar24 on internetissä toimiva palvelu, jonka avulla voi seurata lentoliikennettä reaaliaikaisesti. Palvelun perusti ruotsalainen Svenska Resenätverket AB vuonna 2007. Flightradar24:ää voi käyttää suoraan verkkoselaimesta, tai vaihtoehtoisesti ilmaiseksi ladattavasta mobiilisovelluksesta. Maksullinen (3,99 €) premium-versio tuo kaikki verkossa selattavan palvelun ominaisuudet mobiiliversioon.
Lennon tiedoista näkee tarkan sijainnin, konetyypin (ja kuvan kyseistä koneesta), lentonopeuden- ja korkeuden, lähtöpaikan ja kohteen sekä muutamia muita tietoja (mm. vertikaalinen nopeus). Palvelu mahdollistaa myös aikaisempien lentojen tutkiminen niin sanotun timelapsen muodossa ja koneiden lentohistorian selaamisen.
Ilkka Ihamäki

Ilkka Ihamäki (myös Hovimuusikko Ilkka, s. 27. helmikuuta 1986) on suomalainen laulaja ja lauluntekijä. Hän esiintyy usein Radio Suomipopin Aamulypsyssä parodioimalla tunnettuja musiikkikappaleita.
Ihamäellä on levytyssopimus RCA Recordsin kanssa.
Ihamäen tuotantoa löytyy Suplasta. Hän keikkailee satunnaisesti. Lisäksi hänellä on Miehet jotka muistavat -podcast Suplassa Harri Moision kanssa.
Vaarallista peliä

Juoni

Vaarallista peliä kertoo teatterissa työskentelevästä paikannäyttäjätytöstä Helen "Bunny" O’Daysta (Clara Bow), josta vahingossa tulee yksityisen peliluolan emäntä. Hänelle syttyy romanssi hulttion uhkapelurin kanssa.
Ares (raketti)

Ares I ja Ares V ovat Yhdysvaltain avaruushallinnon NASAn suunnittelemia uuden sukupolven kantoraketteja. Nimi "Ares" on lainattu kreikkalaisen mytologian sodan jumalalta (Vrt. Mars Rooman mytologiassa.)

Avaruussukkulan korvaajan moottorit

Ares-raketit kehitys alkoi osana presidentti George W. Bushin aloittamaa Project Constellation - ohjelmaa. Ares-raketit ovat Orion-avaruusaluksen maasta nostava propulsiojärjestelmä.
Vuonna 2009 viisi suurta yhdysvaltalaista avaruuteknologioyhtiötä varoittivat, että jos Ares V-rakettiin ja Altair-kuulaskeutujaan ei panosteta lisää verovaroja, ne menettävät viiden vuoden aikana 10000 työpaikkaa. Yhtiöt ovat Boeing, Lockheed Martin, ATK, Pratt & Whitney Rocketdyne ja United Launch Alliance.  Vastineena tähän NASA maksaa vuoden 2006 jälkeisistä suunnittelumuutoksista mm. Orion-kapselin suunnittelukonsortiolle lisämaksuja.
Paratiisiviuhkasiipi

Levinneisyys

Paratiisiviuhkasiipeä tavataan Australian itäosissa Uudessa Etelä-Walesissa ja Queenslandissa. Lajin on raportoitu olevan yleinen levinneisyysalueensa pohjoisosissa, mutta harvinaisempi etelämpänä. Se on luokiteltu elinvoimaiseksi.
Kemin kaupunginteatteri

Kemin kaupunginteatteri on Kemin kaupungissa toimiva kunnallinen teatteri.
Teatteritoiminta Kemissä alkoi 1800-luvun lopulla työväenliikkeen ja raittiusliikkeen piirissä. Kaupunginteatterin avajaiset pidettiin 5. lokakuuta 1947. Näytelmänä oli Lauri Haarlan Synti.
Vuoteen 1980 asti teatteri toimi Kemin Pirtissä. Omat tilat teatteri sai Kemin kulttuurikeskuksen valmistuttua vuonna 1980. Teatterisalissa on 329 istumapaikkaa.
Myllyjärvi (Hämeenlinna, Torvoila)

Maantietoa

Järven pinta-ala on 4,4 hehtaaria ja se on 550 metriä pitkä ja 150 metriä leveä. Järvellä ei ole kartan mukaan saaria. Sen rantaviivan pituus on 1,2 kilometriä.

Vesistösuhteet

Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Hauhon alueella (35.77), jonka Iso-Roineen alueeseen (35.773) se kuuluu. Järven vedenpinnan korkeus on 92,1 metriä mpy.
Pitkäjärvi (Jyväskylä, Vesanka)

Maantietoa

Järven pinta-ala on 15,2 hehtaaria, se on 1,2 kilometriä pitkä ja 250 metriä leveä. Järvellä ei ole kartan mukaan saaria. Järvi on luodattu ja siitä on julkaistu syvyyskartat. Järven tilavuudeksi on saatu 883 600 kuutiometriä eli 0,0009 kuutiokilometriä. Sen keskisyvyys on 5,8 metriä ja suurin syvyys on 17,9 metriä. Sen rantaviivan pituus on 2,7 kilometriä.

Vesistösuhteet

Järvi sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Muuratjärven valuma-alueella (14.28), jonka Vesankajärven valuma-alueeseen (14.286) se kuuluu. Järven vedenpinnan korkeus on 149,9 metriä mpy.
Maya Deren

Nuoruus ja opiskelu

Maya Derenkovska syntyi Kiovassa vuonna 1917. Hänen isänsä oli tunnettu psykologi Solomon Deren (alkujaan Derenkovski), joka johti myöhemmin Yhdysvalloissa Syracusen vajaamiehisten instituuttia. Mayan äiti oli venäjänjuutalainen Marie Deren. Derenkovskit lähtivät vuonna 1922 Ukrainasta juutalaisvastaisia pogromeja. Vaikka he asettuivatkin Syracuseen, Maya kävi toisen asteen koulunsa Kansainliiton Geneven kansainvälisessä koulussa.
Maya Deren opiskeli 1933–1935 journalismia Syracusen yliopistossa, missä hän osallistui sosialistiseen liikkeeseen. Hän valmistui 1936 New Yorkin yliopistosta. Seuraavaksi hän suuntasi Smith Collegeen opiskelemaan englanninkielistä kirjallisuutta. Maisterin tutkintonsa Deren suoritti Smith Collegesta vuonna 1939.

Ura

Deren oli kiinnostunut modernista tanssista ja työskenteli jonkin aikaa koreografi Katherine Dunhamin. Deren oli vuonna 1941 Dunhamin tanssiseurueen kanssa Los Angelesissa, missä hän tapasi tšekkiläisen elokuvantekijän Alexander Hammidin, jonka kanssa Deren avioitui vuonna 1942.
Deren ja Hammid tekivät vuonna 1943 yhdessä elokuvan Meshes of the Afternoon. Hammid kuvasi elokuvan, ja Deren näytteli sen keskeistä roolia. Elokuvaa pidetään yhdysvaltalaisen kokeellisen elokuvan merkkiteoksena ja maan avantgarde-elokuvan alullepanijana. Meshes of the Afternoon kuvaa unitapahtumia, ja sen kokemus liikkuu subjektiivisen ja objektiivisen välillä. Narratiivinsa lisäksi elokuva tunnetaan sen innovatiivisesta kuvauksesta.
Derenin ensimmäinen oma elokuva oli At Land (1944). Siinä hän näytteli jälleen itse päähenkilöä ja loi kekseliäillä kuvaus- ja leikkaustekniikoilla transsimaailman, jossa aika ja paikka muuntautuvat. Deren kutsui elokuvaa A Study in Choreography (1945) yhden tanssijan ja yhden kameran pas de deux’ksi. Ritual in Transfigured (1946) käsitteli puolestaan Derenin itsensä mukaan luontoa ja muutoksen prosessia. Siinä tanssi on keskeisessä roolissa, kuten oli myös hänen viimeisissä elokuvissaan Meditation on Violence (1948) ja The Very Eye Night (1954), johon koreografian teki Antony Tudor. Viimeksi mainittu oli myös Derenin ainoa äänielokuva.
Deren matkusti vuonna 1947 Haitiin tutkimaan ja kuvaamaan voodookulttuuria. Hän vieraili vuosien 1947–1954 aikana kolmesti Haitissa ja kuvasi yli 18 000 jalkaa materiaalia. Deren osallistui myös useisiin voodoorituaaleihin ja oli vakuuttunut uskonnon mytologian todellisuudesta. Häntä kritisoitiin myös rituaaleihin osallistumisesta, mutta hän keräsi silti merkittävästi kansatieteellistä aineistoa Haitin taiteesta, tanssista ja uskonnollisista rituaaleista. Deren ei saanut elokuvaa voodoosta valmiiksi, mutta kirjaa Divine Horsemen: The Living Gods of Haiti (1953) pidetään arvokkaana kansatieteellisenä tutkimuksena. Derenin toinen aviomies, säveltäjä Teiji Itō koosti Derenin kuvaamasta videomateriaalista dokumenttielokuvan.
Deren vaikutti elokuva-alalla myös opettajana ja toimittajana. Hän kirjoitti useita artikkeleita The Village Voiceen ja muihin julkaisuihin. Hän perusti myös Creative Film Foundationin tukemaan independent-elokuvien tekijöitä ja kirjoitti elokuvateoreettisen teoksen An Anagram of Ideas on Art, Form and Film.
New Yorkin maailmannäyttely (1853)

New Yorkin maailmannäyttely vuonna 1853 (Exhibition of the Industry of All Nations tai epävirallisesti Crystal Palace Exhibition) järjestettiin kaksi vuotta kaikkien aikojen ensimmäisten maailmannäyttelyjen jälkeen. Maailmannäyttelyn järjestäjät ottivat mallia Lontoon maailmannäyttelyn vetonaulana olleesta Kristallipalatsista, ja rakennuttivat oman kristallipalatsin. Lisäksi näyttelyyn rakennettiin 96 metriä korkea näkötorni Latting Observatory. Näyttelyn avasi Yhdysvaltain presidentti Franklin Pierce 14. heinäkuuta 1853. Maailmannäyttely kesti yli vuoden, ja se suljettiin 1. marraskuuta 1854. Näytteilleasettajia oli yli 4 000, ja he esittelivät kansojensa teollisuustuotteita, kulutustavaroita ja taideteoksia. Näyttely ei ollut taloudellisesti kannattava, mutta siellä kävi yli miljoona vierailijaa ollen ensimmäinen todellinen massatapahtuma New Yorkissa. Kristallipalatsi ja näkötorni tuhoutuivat molemmat tulipaloissa 1850-luvulla. Nykyään niiden paikalla, keskellä Manhattania, sijaitsee puisto nimeltään Bryant Park.
Anna Paquin

Yksityiselämä

Paquin on naimisissa Stephen Moyerin kanssa, joka on Paquinin vastanäyttelijä True Bloodissa. He avioituivat 21. elokuuta 2010. Syyskuussa 2012 Paquin ja Moyer saivat ensimmäiset yhteiset lapsensa, kaksoset Charlien ja Poppyn.
Vuonna 2010 Paquin osana seksuaalivähemmistöjä tukevaa True Colors -kampanjaa kertoi olevansa biseksuaali.